|  |
| --- |
| ***Директни плащания*** |

**1. В края на месец април беше изплатено подпомагане в размер на 3 741 350 лв. по Схемата за специално плащане за култура- памук за Кампания 2021.** Подпомогнати са 77 земеделски стопани, които са заявили участие по схемата и са отглеждали памук на територията на страната от сортове, вписани в сортовата листа на България или в европейския каталог на полските култури. За да получат подпомагане, задължително условие е кандидатите да предоставят сключен договор за изкупуване на произведената от тях продукция до 1 декември на годината на кандидатстване. Минималната гъстота на посевите следва да е не по-малко от 8000 бр./дка и памукът следва да бъде прибран до 30 ноември на годината на кандидатстване. Условията по схемата са определени в Наредба 3 от 17 февруари 2015 г. за условията и реда за прилагане на схемите за директни плащания. Ставката на подпомагането е определена съгласно чл. 58 на Регламент (ЕС) № 1307/2013 на Европейския парламент и на Съвета от 17 декември 2013 година.

|  |  |
| --- | --- |
| ***ОСП 2023-2027 г.*** |  |

**2.** **Еко схемата за екологично поддържане на трайните насаждения е насочена към предотвратяване на деградацията на почвите, възстановяване на почвите, подобряване на почвеното плодородие и опазване на качеството на водите.** Екологичните практики в интервенцията са следните: 1. Засяване и отглеждане на азотфиксиращи култури с подходяща и неконкурираща биология самостоятелно или в смес с житни или тревни видове в междуредията и по вътрешната граница на парцела с трайни насаждения, с цел на намаляване на влаганите изкуствени торове и/или 2. Поддържане на ивици, заети с естествена растителност по краищата на парцелите с трайни насаждения, върху които не се прилагат продукти за растителна защита (ПРЗ). Еко схемата е приложима за трайни насаждения. Индикативната годишна ставка за всяка от годините в периода 2023-2027 г. за екологична практика 1 е 114,53 евро/ха и за екологична практика 2 – 61,20 евро/ха. Планира се бюджетът по интервенцията да бъде 7 483 800 евро годишно, което осигурява общо финансиране от 37 419 000 евро за периода 2023-2027 г. Еко схемата за екологично поддържане на трайните насаждения е създадена в отговор на 3 потребности в рамките на Стратегическия план на България: Увеличаване на органичния въглерод в почвата; Подобряване на качеството на почвите чрез ограничаване на процесите на водна и ветрова ерозия и Продължаване на поддържането на нисък азотен и фосфорен отпечатък в почвите. Интервенцията ще има принос към индикатор R.19PR Подобряване и опазване на почвите: дял на използваната земеделска площ (ИЗП), обхваната от подпомагани задължения, благоприятни за управлението на почвите, с цел подобряване на качеството на почвата и на флората и фауната (като например намаляване на обработките, почвена покривка с култури, сеитбооборот, включително бобови култури).

**3. Европейската комисията публикува писма за наблюдение по 19 стратегически плана по ОСП.** Въз основа на обратната връзка, предоставена от Комисията, държавите членки ще преразгледат своите планове по ОСП, в сътрудничество със службите (съгласно процедурата за спиране на часовника) и след това се очаква да предадат повторно своите ревизирани стратегически планове. Служители на ГД „Земеделие и развитие на селските райони“ твърдят, че анализът на останалите девет плана (два за Белгия) е в ход, като писмата за наблюдение се очаква да бъдат изпратени през юни. В своето обръщение пред Copa-Cogeca на 28 април комисарят по земеделието Януш Войчеховски каза, че националните стратегически планове по ОСП трябва да отговарят на специфичните нужди на всяка държава-членка, но също така да предоставят осезаеми резултати за целите на ниво ЕС. От съществено значение е стратегическите планове да допринесат за ангажиментите за устойчивост – не само за климата, биоразнообразието и околната среда, но и за справедливите земеделски доходи, обновяването на поколенията и по-силни селски райони. Комисар Войчеховски обясни, че службите са проучили как държавите членки са идентифицирали своите потребности, доказателствата, които са използвали, интервенциите, които възнамеряват да изпълнят и целите, които са си поставили. „Сега очакваме държавите членки да разгледат бележките и да представят преработена версия на плановете“, подчерта той, като добави, че службите на ЕК остават ангажирани да участват в двустранни срещи с държавите членки за обсъждане на наблюденията на Комисията. Както многократно е посочено, вижданията на фермерите и други заинтересовани страни ще продължат да бъдат чути. На фона на руската инвазия в Украйна той призова държавите членки „да вземат предвид този нов контекст и да засилят устойчивостта на сектора“. Комисар Войчеховски изрази надежда държавите членки да реагират бързо и конструктивно на писмата от Комисията и да представят преработени планове, като вземат предвид наблюденията на ЕК. ЕС е „готов да одобри бързо ревизираните планове“, подчерта той. „Нашият приоритет е да предоставим на фермерите яснота и сигурност за това как ОСП ще ги подкрепи през следващите години“, каза комисар Войчеховски в заключение.

**4.** **На 2 май 2022 г. се проведе заседание на Специалния комитет по селско стопанство (СКСС) в Брюксел**. По време на заседанието беше обсъден Регламента относно географските означения и схемите за качество на селскостопанските продукти. Европейската комисия (ЕК) обърна внимание на няколко основни моменти, които са включени в предложението за Регламент: 1. Засилване на защитата на географските указания (ГУ) не само чрез хармонизация на текстовете, но и в производствените процеси, по отношение на входните материали, като това се заложи в основния акт. 2. Подобряване на прилагането на правилата за географските означения (ГO), с цел по-добра защита на право на интелектуална собственост (ПИС) и по-добра защита на географски означения (ГO) в интернет. 3. Принос към постигане на по-голяма устойчивост на продоволствената система на Съюза чрез интегриране на специфични критерии за устойчивост, доброволна система в унисон със Стратегията „От фермата до трапезата“. 4. Допълнително въвеждане на категория „признати групи организации на производители“. 5. Сътрудничество на Службата за интелектуална собственост с ГД Агри на ЕК. 5. Запазване на определени елементи като схемата за храни с традиционно специфичен характер и използването на термина за планински продукт. ЕК обърна внимание, че амбицията на институциите е дискусиите по досието да приключат до края на 2023 г., а формалното му приемане да е в края на следващата година. По време на заседанието бяха обсъдени въпроси, свързани с Регламента относно статистика за селскостопанските влагани ресурси и продукция и с проекта на Делегиран регламент (ЕС) .../... на Комисията от 8.4.2022 година за изменение на Делегиран регламент (ЕС) 2021/2306 по отношение на преходните разпоредби относно сертификатите за инспекция, издавани в Украйна. Представена беше също така информация относно диалога на високо равнище между ЕС и Турция в областта на селското стопанство, който ще се проведе в Анкара на 11 и 12 май 2022 г. Предвидено е следващото заседание на СКСС да се проведе на 16 май.